47. ΑΠΟΦΑΣΗ ΥΠΟΥΡΓΟΥ ΚΟΙΝ. ΥΠΗΡΕΣΙΩΝ Αριθ. Α6γ/12600 της 29 Δεκ. 1978/9 Φεβρ. 1979 (ΦΕΚ Β΄ 117) Περί δερματογράφων Έχοντας υπόψη: 1.Τις διατάξεις της παρ. 6 του άρθρ. 6 του Ν.Δ. 96/73. 2.Τις γνωματεύσεις του ΚΕΕΦ αριθ. 1852/77 και 0-682/10-11-78, αποφασίζουμε: 1.Επιτρέπουμε να κυκλοφορούν στην Ελλάδα δερματογράφοι παρασκευής εργοστασίων εξωτερικού, επ’ ονόματι φυσικών ή νομικών προσώπων που έχουν σε νόμιμη λειτουργία εργοστάσια ή εργαστήρια καλλυντικών στη χώρα μας, σύμφωνα με το άρθρ. 7 παρ. 2 του Ν.Δ. 96/73. Η κυκλοφορία αυτών θα εγκρίνεται βάσει των διατάξεων του άρθρ. 6 του Ν.Δ. 96/73 και ύστερα από την υποβολή των κατωτέρω δικ/κών στο ΚΕΕΦ. α)Αίτηση β)Σήμα επ’ ονόματι του Έλληνα δικαιούχου. γ)Τέλος εκ δραχ. 10.000 υπέρ του ΚΕΕΦ. δ)Παράβολο ΤΣΑΥ . ε)Πιστ/κό ελεύθερης κυκλοφορίας και συνθέσεως από Δημ. Αρχή. ς)Συσκευασίες (αν υπάρχουν) ετικέτα με το όνομα του Έλληνα δικαιούχου. ζ)Επιστολή της αλλοδαπής εταιρείας, στην οποίαν να γράφεται ότι ο δερματογράφος κυκλοφορεί στην Ελλάδα επ’ ονόματι του συγκεκριμένου Έλληνα δικαιούχου. η)Υπεύθυνη δήλωση του Ν.Δ. 105/69 «περί παρενεργειών, αντενδείξεων και ουσιών απαγορευομένων από τα Π.Δ. 777/74 και 174/77. θ)Ερωτηματολόγιο, μέθοδος ελέγχου του προϊόντος. ι)Επί του μολυβιού ν’ αναγράφεται τόσο το όνομα του Ελληνικού Σήματος όσο και του ξένου εργοστασίου (δηλ. κατασκευαστού). 2.Η απόφασή μας Α6/12040/2-11-77 έχει εφαρμογή και για τα ανωτέρω προϊόντα. 3.Για την ανανέωση της άδειας κυκλοφορίας θα υποβάλλονται τα δικ/κά που ορίζονται με τη απόφασή μας αριθ. Α6/6887/76. Η απόφαση αυτή να δημοσιευθεί στην Εφημερίδα της Κυβερνήσεως.

[Source: greek_legal_code_raptarchis | Tokens: 1452]